Ene Ergma

Ene Ergma (sündinud 29. veebruaril 1944 Rakveres) on Eesti astrofüüsik ja poliitik, Eesti Teaduste Akadeemia liige (alates 1997). Aastatel 2003–2006 ja 2007–2014 oli ta Riigikogu esimees, 2006–2007 aseesimees. Ene Ergma on lõpetanud 1962. aastal C. R. Jakobsoni nimelise Viljandi 1. Keskkooli. Ta õppis Tartu Riiklikus Ülikoolis füüsika erialal 1962–1964 ning lõpetas Moskva Riikliku Ülikooli astronoomia erialal (cum laude) 1969. Sai samas füüsika-matemaatikakandidaadi kraadi 1972 ning füüsika-matemaatikadoktori kraadi 1984. Tema doktoridissertatsiooni teemaks oli "Ebastabiilne termotuumaaine põlemine tähe hilistes evolutsioonistaadiumites". 1990. aastal sai Ergma professori kutse teoreetilise füüsika ja astronoomia erialal. Ergma on töötanud ENSV Teaduste Akadeemia Füüsika ja Astronoomia Instituudis nooremteadurina 1972–1974, NSVL Teaduste Akadeemia Astronoomia Instituudis nooremteadurina, vanemteadurina, teadussekretärina ja juhtivteadurina 1974–1988, Tartu Ülikoolis teoreetilise füüsika ja astrofüüsika kateedri professorina 1988–1992, astrofüüsika korralise professorina 1992, teoreetilise füüsika instituudi juhatajana 1992–1996 ja füüsikaosakonna juhatajana 1992–1998. Alates 2015. on ta Tartu Ülikooli emeriitprofessor. Eesti Teaduste Akadeemia liikmeks täppisteaduste alal valiti ta 1997. aastal. Ta kuulub akadeemia astronoomia ja füüsika osakonda. Aastatel 1999–2004 oli ta akadeemia asepresident. Ene Ergma astus erakonna Res Publica liikmeks 2002. aastal. 2003. aastal valiti ta Res Publica nimekirjas X Riigikokku. Aastatel 2003–2006 oli ta Riigikogu esimees, aastatel 2006–2007 aseesimees. Oli ka XI Riigikogu liige ning valiti 2007 Isamaa ja Res Publica Liidu kandidaadina uuesti Riigikogu esimeheks ja jäi sellele kohale 2014. aastani. Kandideeris ka 2006. aasta presidendivalimiste esimeses voorus Riigikogus 28. augustil, kuid ei osutunud valituks. Ta oli Isamaa ja Res Publica Liidu aseesimees alates 2007. aastast. Aastal 2016 astus ta IRL-ist välja. Ta on pikaaegne Tartu linnavolikogu liige. Ene Ergma teadustöö teemadeks on olnud füüsikalised protsessid tähtede konvektiivsetes ümbristes, supernova-eelne evolutsioon, termotuumaprotsessid akreteerivates neurontähtedes ja valgete kääbuste pinnal ning väikese massiga röntgenkaksiktähtede evolutsioon. Ene Ergma kuulub paljudesse rahvusvahelistesse teadusorganisatsioonidesse. Ta on Rahvusvahelise Astronoomiaühingu (IAU) ja Euroopa Astronoomiaühingu (EAS) liige, Inglise Kuningliku Astronoomiaseltsi assotsieerunud liige (alates 2001), Descartesi auhinna suure žürii liige alates 2002 ja president 2003–2005 ning Rootsi Kuningliku Inseneriteaduste Akadeemia välisliige. Ene Ergma on Eesti kosmoseasjade nõukogu liige. Alates 2018 Eesti teaduse populariseerimise auhinna riikliku konkursi hindamiskomisjoni esimees. Ta on Tartu Akadeemilise Tenniseklubi auliige. 2001 Valgetähe IV klassi teenetemärk 2002 Eesti Vabariigi teaduspreemia täppisteadustes 2003 Portugali Vabariigi Prints Dom Henrique ordeni suurrist 2004 Eesti Teaduste Akadeemia medal 2004 Itaalia Vabariigi Teeneteordeni suurrist 2005 Poola Vabariigi Teeneteordeni komandöririst tähega 2007 Jüriöö Tähe aumärk 2007 Austria Vabariigi Teeneteordeni suur kuldne aumärk 2007 Rootsi Kuningliku Põhjatähe I klassi orden 2008 Riigivapi II klassi teenetemärk 2008 Hollandi Kuningriigi Oranje-Nassau ordeni suurrist 2008 Belgia Kuningriigi Krooni ordeni suurrist 2008 Balti Assamblee medal 2009 Kolme Tähe II klassi orden (Läti) 2015 Johan Skytte medal 2020 Tartu Aastate Daam [Eesti Teaduste Akadeemia aastaraamat. Faktid ja arvud XXV (52) 2019. Tallinna, 2020, lk 99] Eesti Teaduste Akadeemia liikmeskond II : 1938-1998. Tallinn, 1998, lk 36-37. Ene Ergma Vabariigi Valimiskomisjon. Vabariigi Presidendi valimine 2006. aastal. Ene Ergma lahkub IRL-ist. Lääne Elu, 2016, 2. juuni Eesti riiklike teenetemärkide kavaleride andmebaas presidendi kantselei kodulehel (president.ee). Eesti riiklike teenetemärkide kavaleride andmebaas presidendi kantselei kodulehel (president.ee). "Johan Skytte medali kavalerid". Vaadatud 3.12.2022. "Uudis". TARTU EDA. Vaadatud 23. märtsil 2024. Ene Ergma Eesti Teaduste Akadeemia kodulehel Ene Ergma saates "Kukul külas", 23. mai 2004, 1. osa, WMA fail, 2. osa, WMA fail Ene Ergma Eesti Teadusinfosüsteemis Peeter Ernits. Ene Ergma: Raskel ajal tuleb meil valimislubadused unustada, Maaleht, 18. detsember 2008 Aime Jõgi "Ene Ergma: ma olen hasartne inimene - kui huvi kaob, on parem lahkuda" Postimees, 28. märts 2015 Ene Ergma, endine riigikogu esimees, Ene Ergma avalik kiri Eesti vabariigi presidendile proua Kersti Kaljulaidile | Kas kõigil tänastel lastel on õnnelik lapsepõlv?, Õhtuleht, 8. oktoober 2017